text: Frustreret over ny hærværksbølge
  18 juli 2013 kl. 12.20
  Efter tre år med relativ ro er Esbjerg-forstaden Kvaglund, som er med på ghettolisten, ramt af en bølge af hærværk. Beboere og butiksindehavere er frustrerede over snesevis af knuste ruder.
  
  I den forgangne weekend har hærværksbølgen kulmineret med mindst fem rude-knusninger. Bl.a. er der smidt store sten gennem ruder i områdets bibliotek, et solcenter, en Fakta-butik og et pizzeria.
  Beboerne og butiksindehaverne i området er frustrerede. Derfor sættes der i den kommende tid mere video-overvågning op. Der etableres også forældre-grupper, som skal medvirke til at bekæmpe hærværket.
  
  Dobbelet ærgerligt
  De seneste tre år har der været ganske få tilfælde af hærværk i boligområdet, som er med på ghetto-listen.
  -Derfor er de seneste tilfælde dobbelt ærgerlige, siger formand for centerforeningen, Susanne Rønne. Det skal bare stoppes.
  
  Keder sig
  Butiksejere i området har en formodning om, at hærværket er begået af en gruppe lokale unge. Det drejer sig om 10-15 unge, hvoraf specielt fire er "udenfor pædagogisk rækkevidde"
  Det tør Susanne Rønne ikke bekræfte.
  - Vi ved det ikke med sikkerhed. Det kan også være unge udefra.
  Ejeneren af det lokale pizzeria mener, at der er tale om unge, der keder sig.
  